WHO: Rio olümpia ei võimenda Zika-viiruse levikut, kuid rasedad naised peaksid mänge vältima | Uudised | ERR
Maailma terviseorganisatsioon (WHO) teatas, et olümpiamängud kujutavad Zika viiruse ülemaailmsele levimisele väga väikest riski.
Terviseorganisatsioon kohtus Šveitsis sõltumatute Zika ekspertidega, et otsustada, kas Rio mängud tuleks edasi lükata Zika-ohu tõttu, vahendasid ERR-i teleuudised.
Ekspertide kogu ei tuvastanud, et olümpiamängudele saabuv massiline turistide hulk võiks viiruse levikut võimendada.
Maailma Terviseorganisatsioon andis Brasiilia võimudele mitmeid juhiseid, kuidas külastajate ja sportlaste terviseohte vähendada ning soovitas tagada piisaval hulgal sääsetõrjevahendeid ning kondoome.
Samuti kordas organisatsioon soovitust rasedatel naistel olümpiamängude külastamist vältida.